|  |
| --- |
|  |
|  |
|  |

EQIKKAANEQ

**Nunani allamiut pillugit inatsimmik allannguineq pillugu inatsisit assigiinngitsut ilaannik Kalaallit Nunaannut atuutilersitsinissaq pillugu Kunngip peqqussutaanut missingiut**

Nunani allamiut pillugit inatsit peqqussutikkut nr. 150, 23. februar 2001-imeersukkut, Kalaallit Nunaanni pissutsit apeqqutaallutik allannguutitalerlugu Kalaallit Nunaannut atuutilersinneqarpoq. Ukiuni kingullerni, Schengenimi suleqatiginnermut aamma killeqarfinnik nakkutilliinermut annertuumik pingaarutilimmik EU-mi peqqussutinik arlalinnik atortussanngortitsisoqarpoq, matumani SIS-imik peqqussutit pingasut nutaat, EES-imik peqqussut aamma ETIAS-imik peqqussut, taakku tamarmik nunani allamiut pillugit inatsimmik allannguineq pillugu inatsisit assigiinngitsut peqqussutikkut nr. 759, 12. juni 2023-meersumi Kalaallit Nunaannut atortussanngortinneqarnerani aamma Schengenimi isumaqatigiissummut Danmarkip atortussanngortinneqarnera pillugu inatsimmik allannguineq pillugu inatsisinik assigiinngitsunik atortussanngortitsinermi Kalaallit Nunaannut piviusunngortinneqarput.

*1. EU-mi peqqussutit malitassallu atortussanngortinneqarnerisa kingunerattut nunani allamiut pillugit inatsimmut malittarisassat atortussanngortinneqarneri*

SIS tamakkiisumik atorneqarsinnaassappat, naalagaaffinni ilaasortani, nunanit isumaqatigiissutip avataanniittunit innuttaasunik unioqqutitsisumik najugaqarallartunik utertillugit aallartitsisarneq (utertitsilluni aallartitsisarnermut malitassaq) pillugu Europa-Parlamentip Rådillu malitassaata 2008/115/EF, 16. december 2008-meersup ilai, utertitsilluni aallartitsisarneq pillugu aalajangikkani iseqqusaannginnermut aamma aallarnissamut piffissaliussamut tunngasut, Kalaallit Nunaannut atortussanngortinneqarnissaat pisariaqartinneqarpoq. Utertitsilluni aallartitsisarnermut malitassap aalajangersagaasa kinguneratut, nunani allamiut malitassamut ilaasut utertillugit aallartitsinneqarnissaat pillugu aalajangiinerni tamani aallarnissamut piffissaliussaq aalajangersarneqartassaaq, aamma nunamut isernissamut inerteqqutip naalagaaffiit ilaasortat tamarmik sumiiffiannut isernissaq najugaqarnissarlu inerteqqutigissallugit. Isernissamut inerteqqutit aamma aallarnissamut piffissaliussat, nunani allamiunik utertitsilluni aallartitsisarnermut malitassap ataaniittut pillugit, soorlu Danmarkimi taanna atuutsinneqalersimasoq, Kalaallit Nunaannut aalajangiussaasartut, piffissami maannakkut SIS-imut nalunaarutigineqarsinnaanngillat, nunamut isernissamut inerteqqutit taamaallaat Kalaallit Nunaanni nunap immikkoortuinut tunngammata, aamma Kalaallit Nunaannut aalajangiussat suussusaanni tamani aallarnissamut piffissaliussamik aalajangersaasoqarneq ajormat.

Nunamut isernissamut inerteqqutit aamma aallarnissamut piffissaliussat aalajangersarneqarnissaat pillugit malittarisassat nunani allamiut pillugit inatsimmi §§ 32 aamma 33-mi allassimapput. Aalajangersakkat peqqussutikkut nr. 150, 23. februar 2001-imeersukkut Kalaallit Nunaanut atortussanngortinneqarput, taamani imaasut imaralugit aamma Kalaallit Nunaannut pissutsinut naleqqussarneqarsimallutik. Taamaalilluni § 32-mi Kalaallit Nunaanut atortussanngortinneqarsimasumi, allassimavoq, pisimasuni arlalinni Kalaallit Nunaannut isernissamut inerteqqutit aalajangersarneqassasut. Aammattaaq ilaatigut allassimavoq, iseqqusaannginnerup sivisussusaata nalunaarutigineqarnerani, aallarfiup piffissaanit imaluunniit aallartitsinermit piffissaliussaq atuuttassasoq, aamma iseqqusaannginneq, Kalaallit Nunaannit aallarnerup aallartinneqarnerullu kingorna qaammatip tulliata aallaqqaataanit naatsorsorneqartassasoq. § 32-mi aalajangersagaq peqqussummi nr. 759, 12. juni 2023-meersumi allanngortinneqarpoq, tassani imm. 8 ilanngunneqarmat taanna nunani allamiunut, isersinnaanermut aqqusaarlunilu angalasinnaanermut killilersuutinik Naalagaaffiit Peqatigiinnit imaluunniit Den Europæiske Unionimit aalajangerneqartunik imaqarpoq. § 33-mi, Kalaallit Nunaannut atortussanngortinneqarsimasumi allassimavoq, Kalaallit Nunaanni najugaqarsinnaanermut qinnuteqaammik itigartitsissut, najugaqarsinnaanermik akuersissummik taamaattumik utertitsineq aamma §§ 25 a imaluunniit 25 b malillugu Kalaallit Nunaannit anisitsinissamik aalajangerneq aallarnissamut piffissaliussamik imaqassasoq.

Peqqussummik allannguummut missingiummi anguniarneqarpoq, nunani allamiut pillugit inatsisip Kalaallit Nunaannut atuuttup allanngortinneqarnissaa, taamaalilluni utertitsilluni aallartitsisarnermut malitassamut ilaasortanut naalagaaffinnut tamani, utertitsilluni aallartitsisarnermut aalajangikkani tamani, isernissamut inerteqqutit aamma aallarnissamut piffissaliussat aalajangersarneqartarnissat siunniunneqarluni, aamma taamaalilluni SIS-imut nalunaaruteqartoqartassalluni. Tassunga atatillugu inatsisissatut siunnersuut saqqummiunneqarsimavoq, taassuma kinguneratut, nunani allamiut pillugit inatsimmi §§ 32 aamma 33 tunngasunik allannguineq pillugu inatsisini arlalinni peqqussutinut inatsisikkut tunngavissat siusinnerusukkut akuerineqarsimasut, taamaalilluni §§ 32 aamma 33-ni nutaanersat Kalaallit Nunaannut atortussanngortinneqassapput, taakkunani utertitsilluni aallartitsisarnermut malitassaq atortussanngortinneqarsimavoq, Kalaallit Nunaanni pissutsit apeqqutaallutik allannguutitalerlugu.

§§-it 32 aamma 33 naleqqussakkat atortussanngortinnerisa kinguneratut, Kalaallit Nunaannut Danmarkimullu isernissamut inerteqqut aamma aallarnissamut piffissaliussat pillugit aalajangersaanerit pillugit malittarisassat naalagaaffeqatigiinnermi assigiissarneqassasut. Aammattaaq, isernissamut inerteqqutip aamma utertitsilluni aallartitsisarneq pillugit aalajangiinerit, Kalaallit Nunaannut aalajangiissutaasimasut, ISI-imut nalunaarutigineqarsinnaalernissaaannut tunngaviussapput, tamatumunnga peqqussutit naapertorlugit, tak. nunami allamiut inatsimmi § 58 g, taanna nr. 759, 12. juni 2023-meersumi Kalaallit Nunaannut peqqussutsikkut atuutilersinneqarsimasumi piviusunngortinneqarsimasoq, aamma kalaallit killeqarfiini avalliunerusuni, ilumoortumik oqassagaanni Danmarkip Schengenimi killeqarfiini avalliunerusuni, nakkutiginninnerup aamma nakkutilliinerup qulakkeernissaa pillugu Danmarkip pisussaaffeqarnera.

§ 32-mut naleqqussakkamut ilassutitut aammattaaq peqqussummut allannguummut ilaavoq, nunami allamiut pillugit inatsimmi §§ 50 aamma 50 a nutarterneqassasut, Danmarkimut nunani allamiut pillugit inatsimmi atuuttumi oqaatsit atorneqartut naapertorlugit. Tamanna pissaaq §§ 50 imaluunniit 50 a malillugu aalajangiinermut atatillugu, § 32 malillugu isernissamut inerteqqutip piffissaanik naalisaanissamik periarfissiiniarluni, tassa isernissamut inerteqqutip nalunaarutigineqarsimasup sivisussusaata kingunerissappagu, anisitsinerup attatiinnarneqarnera pissutigalugu Danmarkip nunanut allanut pisussaaffiinut qularnanngitsumik akerliulernera. Tamanna Danmarkimut nunani allamiut pillugit inatsimmi atuuttumi § 32-mut assinguvoq aamma naalagaaffeqatigiinnermi tamarmi assigiissaarineq qulakkiissavaa.

§ 33-p naleqqussakkap kinguneratut aammattaaq peqqussutinut allannguummut ilaavoq, nunani allamiut pillugit inatsimmi §§ 33 a aamma 33 b nunani allamiut pillugit inatsimmut, Kalaallit Nunaannut atuuttumut ilanngunneqarnissaa, Kalaallit Nunaanni pissutsit apeqqutaatillugit allannguutitalerlugu. Tamanna pissaaq najugaqarnissamut akuersissummik qinnuteqaatit arlallit aamma Kalaallit Nunaannut aalajangigaasimasut suliareqqinneqarnerat pillugit eqqartuussisutigoortitsilluni suliaqarnerup nalaani najugaqarnissaq suli periarfissaaniassammat. Eqqartuussissutigut suliaqarnerup nalaani najugaqarneq isumaqarpoq, nunami allamiup najugaqarnissamut akuersissummik qinnuteqaataata suliarineqarnerani nunamiissinnaatitaanera. Aammattaaq aalajangiinerit naammagittaalliuutigineqartut aalajangersimasumik suussusillit aamma sivitsuinissamik qinnuteqaatit pillugit aalajangiinerup atulinngikkallarnissaannik sunniuteqartunik tamanna periarfissiisinnaavoq. Oqaatigineqassaaq eqqartuussisutigoortitsilluni suliaqarnerup nalaani najugaqarneq aamma aalajangiinerup atulinngikkallarnissaanik sunniuteqarneq pillugit malittarisassat siusinnerusukkut § 33-mi allassimammata.

SIS-imik, EES-imik aamma ETIAS-imik peqqussutit taaneqartut saniatigut, EU isumaqatigiissummut ilaanngitsunit innuttaasunut najugaqarnissamut akuersissutinik assigiianik ilusilersuineq pillugu peqqussummik ataatsimik kiisalu ataatsimoorussamik suliassamik aaqqiinissamut suleqatigiissinnaanermut sinaakkutissap aalajangersarneqarnera pillugu marlunnik peqqussutinik atortussanngortitsisimavoq, taanna aamma Schengenimi suleqatigiinnermut annertuumik pingaaruteqarpoq. Najugaqarnissamut akuersissutinik assigiianik ilusilersuineq pillugu peqqussummut ilaatigut siunertaavoq najugaqarnissamut akuersissutinik issuaanerup aamma salloqittaasiornerup pinngitsoortinnissaat aamma unioqqutitsisumik nunasiartornermik pitsaaliunissamut tapersersiinissaq aamma akiuinissaq. Ataatsimoorussamik suliassamik aaqqiinissamut suleqatigiissinnaanermut peqqussutit siunertaraat, Schengenimi killeqarfiit avalliit nakkutilliiffigineqarnerata pitsanngorsaavigineqarnissaa, unioqqutitsisumik nunasiartornerup pitsaaliornissaa aamma akiornissaa aamma Schengenimi sumiiffiit iluani qaffasissumik isumannaallisaanermut tapersiinissaq.

Ilanngussaq 1-imut Schengenimi suleqatigiinnerup aamma peqqussutit sukumiinerusumik atuarnissaanut innersuussisoqarpoq.

Nunani allamiut pillugit inatsisip allanngortinneqarnera pillugu inatsimmi nr. 1575, 12. december 2023-meersumi, inuit Ukrainemit qimaatitaasimasut najugaqarallarsinnaanerat pillugu inatsimmi, aamma angerlamut angalanissamut inatsimmi (Nunani allamiut Danmarkimut isernerat aamma najugaqarnerat pillugit nunani allamiut pillugit oqartussat aamma politiit nakkutilliinermut sakkuisa patajaallisarnerat) nunami allamiut pillugit inatsimmi allannguinerit pisariaqartinneqartut, peqqussutit taakku kingunerattut, piviusunngortinneqarput. Inatsit Kalaallit Nunaannut atuutinngilaq, kisianni kunngip peqqussutaatigut tamakkiisumik imaluunniit ilaannakortumik Kalaallit Nunaannut atortussanngortinneqarsinnaalluni Kalaallit Nunaanni pissutsit apeqqutaatillugit allannguutitalerlugu, tak. inatsimmi § 7.

Missingiummi ataatsimoorussamik suliassamik aaqqiinissamut suleqatigiissinnaaneq pillugu peqqussutit Kalaallit Nunaannut piviusunngortinnissaat siunertaavoq, tamanna Danmarkimi peqqussutit piviusunngortinneqarsimanerannut pingaarnerusutigut assinguvoq.

Aammattaaq SIS-imik, EES-imik aamma ETIAS-imik peqqussutit pillugit aalajangersakkat atorunnaarsinneqarnissaat aamma atuutilersinneqaqqinnissaat siunertarineqarpoq. Tamanna taamaallaat inatsisilerinermi teknikkimut tunngassuteqarpoq, aalajangersakkat suli atuutilersinneqarsimannginnnerata kinguneratut.

Aammattaaq missingiummi siunertarineqarpoq, nunani allamiut pillugit inatsimmi § 4, imm. 3-mi aalajangersagaq, Kalaallit Nunaannut kunngip peqqussutaatigut nr. 150, 23. februar 2001-mi atuutsinneqalersoq, Kalaallit Nunaanni innuttaasut visummeqartussaanermik pisussaaffillit qaammatit 3-t sinnerlugit najugaqarsinnaanerup nuna tamakkerlugu sivitsorneqarnissaanut periarfissaq ilanngunneqaqqissasoq, tassami taanna peqqussummi nr. 759, 12. juni 2023-mi aalajangersakkap nutaamik suliarineqarneranni siunertarineqanngitsumik peerneqarsimammat.

Tamatuma saniatigut missingiummi siunniunneqarpoq § 2 a, imm. 2-p allanngortinneqarnissaa, tassani pineqarpoq nunat sorliit Rådip 8. december 2022-mi, 25. april 2023-mi aamma 30. december 2023-mi aalajangiineri nutaat tunuliaqutaralugit Schengenimi nunaanersut.

Aammattaaq siunniunneqarpoq, § 39, imm. 5 inatsisinik tunngavissalerneqassasoq, nunani allamiu, inuit ataasiakkaat timikkut ilisarnaataanik, ass. inussat ipaasaannik isimiluunniit allanik ilisarsisartumik teknologiimik atuilluni pissarsiarineqarsimasunik paasissutissanik tunniussisarnissaannik, isernermut aallarnermullu aaqqissuussinermi inunnut ataasiakkaanut sulianut quppersakkamik pilersitsinermut atugassanik imaluunniit isernermut aamma aallarnermut nakkutilliinermut atugassanik, aatsaalli pineqartoq tamatumunnga pisussaajunnaarsinneqarsimaguni taamaaliussanngilaq EES-imik peqqussut naapertorlugu. Tamatumunnga tunngatillugu maluginiarneqassaaq, aalajangersagaq taanna kukkuneq pissutigalugu nunami allamiut pillugit inatsimmik allannguineq pillugu inatsimmi nr. 721, 27. juni 2021-meersumut aamma Schengenimi isumaqatigiissutip Danmarkimit atortussanngortitsinerani inatsimmi, ilaatigut qallunaat inatsiseqartitsineranni EES-imik peqqussumik piviusunngortitsisumi, ilanngutinngitsoorneqarsimavoq.

Taassuma saniatigut Kalaallit Nunaannut atatillugu Schengenimi suleqatigiinneq aamma nunani avannarlerni ataatsimut passeqarfiuneq pillugu ilanngussq 1-imut innersuussisoqassaaq.

*2. Sivisunerusumik najugaqarnermut visummimik (visummi sivisuumik atuuttussaq) tunniussinermut malittarisassat atortussanngortinneqarnerat)*

Nunani allamiut pillugit inatsimmi § 4 a, imm. 2 (siusinnerusukkut imm. 3), visummip sivisuumik atuuttussap taamaallaat Danmarkimi atorsinnaasup tunniunneqartarneranut tunngasoq, nunani allamiut pillugit inatsimmut Danmarkimut atuuttumut 2011-mi ilanngunneqarpoq, Danmarkip Rådip peqqussutaanik (EF) nr. 380/2008[[1]](#footnote-1) atortussanngortitsinerata ilaatigut kinguneraa, najugaqarnissamut akuersissutit, siusinnerusukkut najugaqarnissamut akuersissutitut opholdsstickerisut ilusilittut (aappalorujuttutut “mærkitut nipitittakkatut” ilusillit inuup passimik tunineqarsimasup assinganik assitalik atianillu allassimasoq) tunniunneqartarsimasut, taamaallaat inuit ataasiakkaat timikkut ilisarnaataanik, ass. inussat ipaasaannik isimiluunniit allanik ilisarsisartumik teknologiimik atuilluni pissarsiarineqarsimasunik ilisarnaatillit tunniuneqarsinnaalernerat.Ilaatigut isumannaallisaaneq pissutigalugu najugarnissamut allagartap inuit ataasiakkaat timikkut ilisarnaataanik, ass. inussat ipaasaannik isimiluunniit allanik ilisarsisartumik teknologiimik atuilluni pissarsiarineqarsimasunik ilisarnaatillip nunani allamiup nunami angerlarsimaffiani najugaanut toqqaannartumik nassiunneqarnissaa naleqquttutut isigineqanngimmat, nunat isumaqatigiissutip avataanniittunit innuttaasut, Danmarkimi najugaqarnissamut akuersissummik nalunaarfigineqarsimasut, nunamut maanga toqqaannartumik imaluunniit Schengenimi nunat aqqutigalugit isersinnaanerat aamma taamaalillutik najugaqarnissamut allagartamik tunineqarsinnaanerat pillugu periaatsimik nutaamik aalajangersaanissaq pisariaqartinneqalerpoq. Inatsisissatut siunnersuut nr. 167, 16. marts 2011-meersoq innersuussutigineqarpoq.

Nunani allamiut pillugit inatsimmi § 4 a, imm. 2, Kalaallit Nunaannut qilersuisumik atortussanngortinneqarsimanngilaq. Taamaattorli udlændingestyrelsen (US-ip) aamma Styrelsen for International Rekruttering aamma Integration (SIRI-p) ukiuni arlalissuarni nunani allani danskit sinniisoqarfii, Kalaallit Nunaanni atuuttumik nunami allamiunut, najugaqarnissamut akuersissummik nalunaarfigineqareerlutik Kalaallit Nunaannut isernissamut visummimik atorfissaqartitsisunut sivisuumik visumminik tunniussisarnissamut aalajangiisinnaanerannik aamma tunniussisarneq pillugit piginnaatissimavaat.

Nunani allamiut pillugit inatsimmi § 4 a, imm. 2-p Kalaallit Nunaannut atortussanngortinneqarnissaa siunniunneqarpoq, Kalaallit Nunaanni pissutsit apeqqutaallutik allannguutitalerlugu. Tamatuma kingunerissavaa, nunani allamiut pillugit inatsisip Kalaallit Nunaannut atortussanngortinneqarnera pillugu peqqussummi, Kalaallit Nunaaniinnaq atuuttussamik (sivisuumik najugaqarnissamut visummi) sivisuumik najugaqarnissamut visummimik tunniussinissamut erseqqissumik inatsisinik tunngavissaqassasoq, taamaattorli piffissami sivisunerpaamik ukiumik 1-imik atuussinnaasumik, nunami allamiumut, suliat suussusaanni tulliusut ilaanni najugaqarnissamut akuersissummik nalunaarutigineqarsimasumut: 1) Nunani allamiut, siusinnerusukkut Danmarkimi innuttaasutut piginnaatitaareersimasut, najugaqarnissaannut akuersissutit pillugit suliani, 2) Kalaallit Nunaani inunnut najugaqartunut ilaquttariittut attaveqarneq pissutigalugu najugaqarnissamut akuersissutit pillugit suliani, 3) Kalaallit Nunaanni suliffeqarneq imaluunniit inuussutissarsiuteqarneq pissutigalugit najugaqarnissamut akuersissutit pillugit suliani, 4) upperisarsiornermi nalunaajaasutut il.il. imaluunniit ilinniartutut imaluunniit pratikkertutut imaluunniit au pair-tut sulilluni najugaqarnissaq pillugit najugaqarnissamut akuersissuteqarnissat pillugit suliani, aamma 5) Kalaallit Nunaanni upperisarsiornermi nalunaajaasutut il.il. imaluunniit ilinniartutut imaluunniit suliffeqarneq tunuliaqutaralugu najugaqarnissamut akuersissuteqalersimasunut inunnut ilaquttatut ilaasut pillugit suliani. Nunani allamiup Kalaallit Nunaannut isernissaa aamma inussat ipaasaannik isimiluunniit allanik ilisarsisartumik teknologiimik atuilluni pissarsiarineqarsimasunik paasissutissartalimmik allagartamik tunineqarnissaa siunertaralugit sivisuumik visummi tunniunneqassaaq.

Tak. peqqussummi § 46, imm. 1, US aamma SIRI, Kalaallit Nunaannut sivisuumik atuuttussamik visummimik tunniussineq pillugu suli aalajangiisassapput. Aamma, Kalaallit Nunaanni sivisuumik atuuttussamik visumminik tunniussinerit pillugit US-imit aamma SIRI-mit aalajangikkat, Udlændinge- og Integrationsministeeriaqarfimmut naammagittaalliuutigineqarsinnaapput, tak. peqqussummi § 46, imm. 2, assingusumik, Kalaallit Nunaanni najugaqarneq il.il. pillugit US-imik aamma SIRI-mik aalajangikkat allat, ministeeriaqarfimmut naammagittaalliuutigineqarsinnaasut.

*3. Kalaallit Nunaanni najugaqarnissamut akuersissutit pillugit qinnuteqaatit suliarineqarneri akiliutinik aningaasalersukkat*

Nunani allamiut pillugit inatsimmi § 9 h malillugu nunani allamiu kingusinnerpaamik qinnuteqaammik tunniussinerminut peqatigitillugu, Danmarkip nunanut allanut pisussaaffii imaluunniit EU-mi malittarisassat allamik pissutissaqartitsinngippata, nunani allamiut pillugit inatsimmi aalajangersakkat arlallit taagorneqartut malilllugit najugaqarnissamut akuersissummik qinnuteqarnermut atatillugu akiliummik akiliisassaaaq. Danmarkimi najugaqarnissamut akuersissummik qinnuteqaatip suliarineqarnera, Danmarkimi najugaqarnissamut akuersissut pillugu aalajangiinerup naammagittaalliuutigineqarnera imaluunniiit suliarineqaqqilernissaa pillugit qinnuiginninnerit taamaalillutik akiliummik akiliiffiusassapput, nunani allamiu aalajangersimasoq pillugu naliliinerup kinguneratut akiliummik akiliinissap saneqqunnissaanut tunngavissaqartoqarsimanera eqqaassanngikkaanni. § 9 h, imm. 4-mi allassimavoq, akiliut aningaasartuutit qanoq annertutigisimanerannik tunngaveqartoq.

Missingiummi siunniunneqarpoq nunani allamiut pillugit inatsimmi § 9 h Kalaallit Nunaannut atortussanngortinneqassasoq, Kalaallit Nunaanni pissutsit apeqqutaatillugit allannguutitalerlugu. Tamatuma kinguneratut, nunani allamiut pillugit inatsisip Kalaallit Nunaannut atortussanngortinneqarnera pillugu peqqussummi akiliummik akileqqusisoqarnissaa inatsisinik tunngaveqassasoq, tulliuttut pillugit 1) Nunani allamiut, siusinnerusukkut Danmarkimi innuttaasutut piginnaatitaareersimasut, najugaqarnissaannut akuersissutit pillugit qinnuteqarneranni, 2) Kalaallit Nunaani inunnut najugaqartunut ilaqutariittut attaveqarneq pissutigalugu najugaqarnissamut akuersissuteqarnermi, 3) Kalaallit Nunaanni suliffeqarneq imaluunniit inuussutissarsiuteqarneq pissutigalugit najugaqarnissamut akuersissuteqarnermi, 4) upperisarsiornermi nalunaajaasutut najugaqarnermut akuersissuteqarnermi, 5) ilinniartutut imaluunniit suliffimmik misiliinissaq pissutigalugu imaluunniit au pair-tut sulilluni najugaqarnissaq pillugit najugaqarnissamut akuersissuteqarnermi, 6) Kalaallit Nunaanni upperisarsiornermi nalunaajaasutut il.il. imaluunniit ilinniartutut imaluunniit suliffeqarneq tunuliaqutaralugu najugaqarnissamut akuersissuteqalersimasunut inunnut ilaqutatut ilaasut pillugit akuersissuteqarnermi, kiisalu 7) inunnut ilinniartutut, suliffimmik misiliinissaq siunertaralugu imaluunniit suliffeqarneq tunuliaqutaralugu Kalaallit Nunaanni najugaqarnissamut akuersissutigineqarsimasunut ilaqutatut ilaasutut najugaqarnissamut akuersissuteqarnermi. Aammattaaq taakku najugaqarnissamut akuersissutit sivitsornissaannut qinnuteqaammik tunniussinermi aamma piffissami killigaanngitsumik najugaqarnissamut akuersissutinik qinnuteqarnermi akiliummik akiliuteqaqqusisoqarsinnaalissaaq. Tamatuma saniatigut malittarisassat atortussanngortinneqarnerisa kingunerissavaa, Udlændingestyrelsenip, Styrelsen for International Rekruttering og Integrationip imaluunniit Udlændinge- og Integrationsministeeriaqarfiup malittarisassat atuuttut malillugit najugaqarnissamut akuersissut pillugu qinnuteqaat tunuliaqutaralugu aalajangiisimanerat pillugu suliamik suliarinnileqqinnissamut qinnuteqaateqarnermut akiliummik akiliisoqaqqusinissamut inatsisinik tunngavissaqarneq.

Tamatumunnga tunngaviussaaaq, udlændinge- og integrationsministerip peqqussutinut allannguutip atortussanngortinneqarneranut ilanngullugu ilaqutariinnik ataatsimut pisitsineq, killiligaanngitsumik najugaqarnissamut akuersissuteqarneq, upperisarsiornermi nalunaajaasut, kiisalu ilinniagaqarnermut aamma suliffeqarnermut il.il. suliaqarfiit pillugit qinnuteqaatinik naammagittaalliuutinillu tunniussinermut akiliutinik akiliinermut aamma utertitsinermut tunngatillugu Kalaallit Nunaannut nalunaarusiornissaa.

*4. Nunani allamiut pillugit inatsimmi suliffeqarneq tunuliaqutaralugu najugaqarnermut akuersissummik itigartitsineq pillugu malittarisassanik atortussanngortitsineq, atorfinitsitsineq inerteqqutaanngitsumik suliumajunnaarsinnaatitaanermik ilaqarpat.*

Nunani allamiut pillugit inatsimmi § 9 a, imm. 9, 1. pkt. malillugu, Danmarkimi inuussutissarsiorneq pillugu aaqqissuussinerit arlallit malillugit najugaqarnissamut akuersissut tunniunneqarsinnaanngilaq, nunani allamiup atorfinitsinneqarneq isumaqatigiissutigisimasaa imaluunniit tassunga neqeroorutaasoq, inerteqqutaanngitsumik suliumajunnaarsinnaatitaanermik ilaqarpat.

§ 9 a, imm. 9, 2. pkt. malillugu, aammattaaq nunani allamiumut, danskimut innuttaasumut nunami allami najugaqalersimasumut ilaqutariissutsikkut attaveqartumut najugaqarnissamut akuersissut tunniunneqarsinnaanngilaq, aamma taanna nunami allamiuusimappat inuussutissarsiorneq pillugu aaqqissuussinerit malillugit najugaqarnissamut akuersissummik tunineqarsinnaasunut, atorfinitsitaasimaneq danskip innuttaasup isumaqatigiissutigisimasaa imaluunniit tassunga neqeroorutaasimasoq, inerteqqutaanngitsumik suliumajunnaarsinnaatitaanermut ilaappat.

Malittarisassaq, nunani allamiut pillugit inatsisip, integrationsloven aamma Det Centrale Personregister, Reform af international rekruttering m.v. allanngortinneqarneri pillugit inatsimmi nr. 1488, 23. december 2014-meersumi ilanngunneqarpoq.

Missingiummi siunniunneqarpoq nunani allamiut pillugit inatsimmi § 9 a, imm. 9, Kalaallit Nunaannut atuutilersinneqassasoq, Kalaallit Nunaanni pissutsit apeqqutaatillugit. Tamatuma kingunerissavaa, siunissami Kalaallit Nunaanni suliffeqarneq tunuliaqutaralugu najugaqarnissamut akuersissummik qinnuteqaatit itigartinneqartalissasut, atorfinitsinneqarfik inerteqqutaanngitsumik suliumajunnaarsinnaatitaanermik ilaqarpat. Nunani allamiu najugaqarnissamut akuersissummik qinnuteqaamminut, suliumajunnaarneq unioqqutitsinerunngitsoq innersuussutigalugu, itigartinneqareersoq suliumajunnaarneq taamaatinneqarpat, taava nunami allamiu nutaamik qinnuteqaqqittariaqarpoq akiliummillu tassunga akiliilluni. Itigartitsinerup kingorna suliumajunnaarneq isumaqatigiissummut akerliusoq imaluunniit allatut inatsiseqartitsinermut akerliusoq eqqartuussutip inernerippagu, suliap suliareqqitassanngortinneqarnissaa piumasaqaatigineqarsinnaavoq.

Najugaqarnermut aamma sulinermut akuersissutip sivitsornissaa pillugu qinnuteqaat, suliffik suliumajunnaarfiusoq eqqarsaatigalugu nunami allamiumit tunniunneqartoq, taamaatikkallarneqarsinnaavoq, suliumajunnaarnerup naammassinissaata tungaanut imaluunniit isumaqatigiissummut akerliusoq imaluunniit allatut inatsiseqartitsinermut akerliusoq eqqartuussutip inernerippagu. Nunani allamiu, sivitsuinissamik qinnuteqarsimasoq, nunami najugaqarnini ingerlatiinnarsinnaavaa, sivitsuinissamut qinnuteqaatip aalajangiiffigineqarnissaata tungaanut.

Nunani allamiut pillugit inatsimmi § 44 h malillugu suliatigut sulinermik inuussutissarsiuteqartut kattuffii Styrelsen for International Rekruttering og Integrationimut nalunaaruteqartartussaapput, suliffeqarfik inerteqqutaanngitsumik suliumajunnaarsinnaanermut ilaappat, aamma inerteqqutaanngitsumik suliumajunnaarneq, sulinermik inuussutissarsiuteqartut kattuffiata siusinnerusukkut styrelsenimut nalunaarutigisimasaa, taamaatitinneqarpat imaluunniit sivitsorneqarpat. Malittarisassaq nunani allamiut pillugit inatsisip, integrationsloven aamma Det Centrale Personregister, Reform af international rekruttering m.v. allanngortinneqarneri pillugit inatsimmi nr. 1488, 23. december 2014-meersumut ilanngunneqarpoq.

Missingiummi nunani allamiut pillugit inatsimmi § 44-p Kalaallit Nunaanni pissutsit apeqqutaallutik allannguutitalerlugu Kalaallit Nunaannut atuutilersinneqarnissaa siunniunneqarpoq. § 44 h, § 9 a, imm. 9-imut aamma Kalaallit Nunaannut atortussanngortinneqartussanut ataqatigiinnilerlugu isigineqassaaq. § 44 h-mi malittarisassat Kalaallit Nunaannut atortussanngortinneqarnerinut siunertaavoq Styrelsen for International Rekruttering og Integration atorfinitsititaaneq, nunami allamiup isumaqatigiissutigisimasaa imaluunniit tassunga neqeroorutaasimasoq, inerteqqutaanngitsumik suliumajunnaarsinnaanermut ilaanersoq pillugu isummernissamut periarfissinneqartarnissa, tamanna najugaqarnermut akuersissutip nalunaarutigineqarnissaanut aporfiussammat.

**Ilanngussaq 1**

**Schengenimi suleqatigiinneq aamma ataatsimoorussamik suliassamik aaqqiinissamut suleqatigiissinnaanermut peqqussutit**

Schengenimi suleqatigiinnerup siunertaraa ilorliunerusunik killeqanngitsumik sumiiffimmik ataatsimoorfiusumik pilersitsinissaq. Suleqatigiinnermut ilaatillugu Schengenip sumiiffiini ataatsimoorussamik killini inunnik nakkutiginninneq atorunnaarsinneqarsimavoq. Akerlianik assersuutigalugu Schengenimi nunat sumiiffiisa killiini avallernik aqqusaarneq pillugu ataatsimoorussanik malittarisassanik atulersitsisoqarsimavoq aamma killigisakkanik qaangiisumik pinerluttuliortarnerup aamma unioqqutitsilluni nunasiartortarnerup akiornissaanut suleqatigiinnermik pilersitsisoqarsimalluni. Danmark, nunatulli allatut, Schengenimut suleqatigiinnermut ilaasutut, Danmarkip killiinik avallernik sunniuteqarluartumik nakkutilliisussaavoq.

Savalimmiut aamma Kalaallit Nunaat Schengenimi suleqatigiinnermut ilaanngillat, Artikel 5, imm. 1-imi, danskit Schengenimi isumaqatigiissummut akuersaarnerannut isumaqatigiissummi allassimavoq, isumaqatigiissut Savalimmiunut Kalaallillu Nunaannut atuutinngitsoq. Taamaattorli peqatigitillugu isumaqatigiissutip ilannguffigineqarnerani artikel 5, imm. 2-mi allassimavoq, inuit Savalimmiuni Kalaallillu Nunaanni, aamma nunani Schengenimut suleqatigiinnermut peqataasut akornanni angalasunut nakkutilliisoqarneq ajortoq. Isumaqatigiissutip ilannguffigineqarnerani isumaqatigiissummi artikel 6-imi aalajangersakkat nunani avannarlerni ataatsimut passeqarfiusup iluani suleqatigiinneq akornusersussanngilaat, tamanna isumaqatigiissutip ilannguffigineqarnerani isumaqatigiissummut akerliunngippat imaluunniit taassuminnga atuineq akornusersunngippagu. Taamaalilluni qulakkeerneqarsimavoq, Danmarkip Schengenimi suleqatigiinnermut ilanngutereernerata kingorna nunani avannarlerni ataatsimut passeqarfiusup iluani angalasinnaanermut aaqqissuussinermut Savalimmiut Kalaallillu Nunaat suli peqataasinnaanerat, matumani nunani avannarlerni killini ilorliunerusuni ataatsimoorussamik passinik nakkutilliineq pillugu sinaakkutissat iluanni aalajangersarneqarsimasumi, matumani nunani avannarlerni ataatsimoorussamik killini ilorliunerusuni passinik nakkutilliisarnerup atorunnaarsinneqarsimanera aamma nunani avannarlerni killini avalliunerusuni nakkutilliinissamik pisussaaffeqarunnaarneq ilanngullugu. Nunani avannarlerni ataatsimut passeqarnikkut peqatigiinnermut 1961-imi Savalimmiut ilanngutitinneqarput. Kalaallit Nunaat nunani avannarlerni ataatsimut passeqarfiusumut ilaanngilaq, kisianni ataatsimut passeqarfiusoq pillugu sinaakkutissat iluanni aalajangiunneqarsimasut iluanni angalasinnaanermut aaqqissuussinermut ilaalluni.

Tassunga atatillugu danskit Schengenimut isumaqatigiissummut ilanngunnerisa naggataarutaasumik isumaqatigiissummi aalajangerneqarsimavoq, isumaqatigiissutip piviusunngortinneqarnissaanut piumasaqaataasoq, killini avallerni nakkutilliineq sunniuteqarluartuussasoq, kiisalu Savalimmiut Kalaallillu Nunaata, nunanut Schengenimut suleqatigiinnermut ilaanngitsunut killiini avallerni sunniuteqarluartumik killinik nakkutiginninneq aamma nakkutilliineq, kiisalu pineqaatissiisarnerit pisariaqartinneqartut, matumani Schengenimi paasissutissiisarnermut aaqqissuussineq (SIS), atortussanngortinneqarsimasut aamma sunniuteqarluartuusut. Danmark danskit Schengenimut isumaqatigiissummut ilanngunnerisa naggataarutaasumik isumaqatigiissutaani savalimmiut kalaallillu killiinik avallernik sunniuteqarluartumik nakkutilliinissamut nakkutiginninnissamullu imminut pisussaaffilersimavoq. Soorlu aamma naggataarutaasumik isumaqatigiissummi allassimasoq, Savalimmiuni Kalaallillu Nunaanni SIS-imit paasissutissanik pissarsisoqarsinnaasoq savalimmiut kalaallillu killiisa avalliit sunniuteqarluartumik nakkutilliiffigineqarnerani atugassanik. Naggataarutaasumik isumaqatigiissummi Schengenimi malittarisassat Savalimmiunut Kalaallillu Nunaannut atatillugu immikkuualuttulersorlugu atortussanut piumasaqaatitaqanngilaq.

EU-mut peqqussutit arlallit, Schengenimut suleqatigiinnermut aamma killinik nakkutilliinermut aamma EU-mi killigisakkanik qaangiisumik pinerluttuliorneq pillugu akiuiniarnermut tapersersuinissamut annertuumik pingaarutillit atortussanngortinneqarsimapput. Peqqussutit piviusunngortinneqareersimasut saniatigut soorlu Schengengrænsekodeksen (inuit killinik aqqutiginnissinnaanerat pillugu EU-mut malittarisassat), SIS-imut peqqussutit, EES-imik peqqussut aamma ETIAS-imik peqqqussut saniatigut, piffissami maanna tulliusut peqqussutit pineqarput:

* Europa-Parlamentip aamma Rådip peqqussutaa (EU) 2019/817, 20. maj 2019-imeersoq, EU-mi paasissutissiinermik aaqqissuussaanerit akornanni ataatsimoorussanik suliassanik aaqqiinissamut suleqatigiinnermut sinaakkutissamik aalajangersaaneq, killit aamma visummit aamma Europa-Parlamentetip aamma Rådip peqqussutaanik (EF) nr. 767/2008, (EU) 2016/399, (EU) 2017/2226, (EU) 2018/1240, (EU) 2018/1726 aamma (EU) 2018/1861, Rådip aalajangigaanik 2004/512/EF aamma Rådip aalajangigaanik 2008/633/RIA-mik allannguineq pillugit
* Europa-Parlamentip aamma Rådip peqqussutaa (EU) 2019/818, 20. maj 2019-meersoq EU-mi paasissutissiinermik aaqqissuussaanerit akornanni ataatsimoorussanik suliassanik aaqqiinissamut suleqatigiinnermut sinaakkutissamik aalajangersaaneq, politiit suleqatigiinnerat aamma inatsiseqartitsineq pillugu suleqatigiinneq, nunamut qimaasut aamma nuttarneq aamma peqqussutit (EU) 2018/1726, (EU) 2018/1862 aamma (EU) 2019/816 allanngortinnerat pillugit.

Peqqussutit inatsiseqartitsinermut aamma nunani immini pissutsinut tunngatillugu (inatsisilerinermik suleqatigiinnermut ilaannginneq) danskit nangaassutaannik ilaqarput. Peqqussutit Schengenimi malittarisassanut pitsanngorsaataammata, danskit naalakkersuisui Danmark sinnerlugu peqqussutinik akuersissuteqarsimavoq aamma taamaalilluni Danmarkip naalagaaffiillu ilaasortat sinnerisa aamma Schengenimut nunat atassuteqartut peqqussutinik pituttorsimasut akornanni pisussaaffeqarnermik pilersitsisimalluni.

Peqqussutini isernermut aallarnermullu aaqqissuussinerup akornanni (EES), visummit pillugit paasissutissiisarnermut aaqqissuussinerup (VIS), EU-mi angalaneq aamma angalanermut akuersissutit pillugit paasissutissiisarnermut aaqqissuussinerup (ETIAS), Eurodac, Schengenimi paasissutissiisarnermik aaqqissuussinerup (SIS) aamma europami nunanit allanit isumaqatigiissummut ilaanngitsunit innuttaasut pillugit (ECRIS-TCN) pillaasarneq pillugu nalunaarsuiffiit akornanni paasissutissiisarnermik avitseqateqartarnermut aaqqissuussinerup akornanni ataatsimoorussamik suliassanik aaqqiinissamut suleqatigiinnissamut sinaakkutissaq aalajangersarneqarpoq.

Ataatsimoorussanik suliassanik aaqqiinissamut suleqatigiinnissap qulakkeerneratigut peqqussutit siunertaraat killini avalliunerusuni isernermut aallarnermullu nakkutilliinerup aamma siunertarisamut naleqquttumik sunniuteqarluartumik pitsanngorsaaviginissaa, inatsisinik unioqqutitsitsilluni nunasiartornerup pitsaaliorneqarnissaanut akiorneqarnissaanullu tapersiinissaq, qaffasissumik isumannaallisaasoqarnissamut tapersiinissaq, ataatsimoorussamik visummi pillugit politikkeqarnerup piviusunngortinneqarneranik pitsanngorsaanissaq, nunat tamalaat akornanni illersorneqarnissaq pillugu qinnuteqaatinik misissuinermi tapersiinissaq, pitsaaliuinermut, pinngitsunik saassussiniarnernik paasisaqarneq aamma misissuineq aamma allanik pineqaatissiissutaasinnaasunik iliuuseqarnerit ilungersunartut pillugit aamma inuit ilisimaneqanngitsut kinaassusaannik paasiniaanermik oqilisaassineq.

Peqqussuteqarnikkut ilaatigut europami ujaasiffiusinnaasut isaaffiit pilersinneqassapput, taakku atorlugit ilaatigut VIS-imi, ETIAS-imi, Eurodac-imi, SIS-imi aamma ECRIS-TCN-imi paasiniaasarnissamut periarfissat, aamma inussat ipaasaannik isimiluunniit allanik ilisarsisartumik teknologiimik atuilluni pissarsiarineqarsimasunik paasissutissanik assigiinnik paasiniaanissamut ataatsimoorussamik kiffartuussivimmik aamma kinaassutsinut nalunaarsuiffimmik periarfissat pilersinneqassapput.

Aammattaaq inatsisissatut siunnersuummi nr. L 40, 5. oktober 2023-meersumi immikkoortoq 2.7 innersuussutigineqarpoq.

1. [RÅDETS FORORDNING (EF) Nr. 380/2008 af 18. april 2008 om ændring af forordning (EF) nr. 1030/2002 om ensartet udformning af opholdstilladelser til tredjelandsstatsborgere](https://eur-lex.europa.eu/legal-content/DA/TXT/?uri=celex%3A32008R0380) [↑](#footnote-ref-1)